Nišlije se javljaju redakciji “Južnih vesti” i šalju fotografije momaka i vozila kruševačkih i beogradskih tablica koji su bili oko biračkih mesta na izborima u Nišu i, kako tvrde građani, agitovali za određenu stranku, a pojedince čak i legitimisali. Primetio ih i koordinator RIK-a za Niš Ivan Ninić.

Beli “citroen C5” kruševačkih tablica i “audi” beogradskih obilazili su juče, tvrde očevici, 5 biračkih mesta u Nišu na kojima se ponovo glasalo za parlamentarne izbore.

Iz "citrioena" fotografisali ljude; foto: S. M.U okolnim ulicama nedaleko od biračkih mesta, kako kažu građani, mladići u crnim jaknama su bili grupisani, propitivali građane za koga će da glasaju, a pojedince slikali i pratili.

To se desilo Mladenu Saviću, članu DSS-a, kada je sa drugom došao do biračkog mesta 4 u Osnovnoj školi “Duško Radović”.

Drug me je već čekao ispred biračkog mesta i dok sam ja stigao njega su u međuvremenu dva čudna i sumnjiva tipa legetimisala. Predstavili su se da su iz BIA i tražili lična dokumenta pod izgovorom da im je sumnjiv. Kada smo krenuli ka prijatelju u obližnjoj ulici 2-3 automobila i nekoliko momaka u crnim duksericama je krenulo za nama. Pratili su nas i slikali - priča Savić.

Sivi džip u kojem je kako tvrde građani bio Džunić; foto: M. N.Ivan Ninić, koji je juče bio koordinator Republičke izborne komisije na izborima u Nišu, “sumnjive tipove” je primetio na istom biračkom mestu.

Prilikom dolaska na biračka mesta mi smo mogli da primetimo više mladih lica. Kratko ošišanih, odevenih u tamnije boje koji su u manjim grupama stajali raspoređeni u ulicama koje vode do biračkih mesta na kojima se odvija glasanje - rekao je Ninić.

Građani sa Trošarine javljaju da je čitavog dana u naselju bilo desetak sumnjivih tipova i nekoliko vozila beogradskih registracija, a pored crnog pominju i sivi “audi”. Takođe su, kako kažu primetili i aktuelnog funkcionera SNS na Paliluli i predsednika te Opštine Bobana Džunića, kako patrolira svojim džipom.

Crni "audi" obilazio birališta; foto: I. N.Nedaleko od škole “Dušan Radović” koja je juče bilo glasačko mesto, ispred jedne od kafana u Đerdapskoj, kako kažu građani, čitavog dana skupljali su se funkcioneri SNS.

Na jednoj od slika se vidi da je pomenuti “citroen C5” kruševačkih tablica iz kojeg su pojedini građani fotografisani, parkiran upravo ispred kafane koja je bila baza naprednjaka, nedaleko od “audija” kandidata SNS za predsednika Opštine Crveni Krst Darka Bulatovića.

U niškoj policiji kažu da su dobili prijave građana, ali "da takva lica i opisani događaji nisu uočeni".

Zborno mesto "citroen" nedaleko od Bulatovićevog "audija"; foto: I. N.